SYNEX เปิดตัวเฮ้าส์แบรนด์ “S-GEAR” ตีตลาดเกมมิ่ง ตั้งเป้าปี 67 สร้างรายได้ 500 ลบ.
SYNEX เปิดตัวเฮ้าส์แบรนด์ “S-GEAR” ตีตลาดเกมมิ่งและสินค้าไอที วางขายผ่านตัวแทนจำหน่ายกว่า 6,000 ช่องทาง ตั้งเป้าสร้างรายได้ 500 ลบ. ภายในปี 67 เดินหน้าหาโอกาส M&A-ร่วมทุนพันธมิตร IT สร้าง Ecosystem ปลายน้ำถึงต้นน้ำ
SYNEX เปิดตัวเฮ้าส์แบรนด์ “S-GEAR” ตีตลาดเกมมิ่งและสินค้าไอที วางขายผ่านตัวแทนจำหน่ายกว่า 6,000 ช่องทาง ตั้งเป้าสร้างรายได้ 500 ลบ. ในปี 67
22 มี.ค. 2565

น.ส.สุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า บริษัทเปิดตัวเฮ้าส์แบรนด์ผ่านแบรนด์ S-GEAR ภายใต้คอนเซ็ปต์ “MAKE IT MORE” บุกตลาดสินค้าเกมมิ่งและสินค้าไอทีไลฟ์สไตล์ในประเทศไทยที่มีการเติบโตสูง ตั้งเป้ารายได้ปี 67 ที่ 500 ล้านบาท โดยจะวางจำหน่ายสินค้าผ่านช่องทางตัวแทนจำหน่ายกว่า 6,000 ช่องทาง รวมไปถึงการจัดจำหน่ายผ่านระบบออนไลน์ ด้วยราคาที่จับต้องได้พร้อมบริการหลังการขายที่มีครอบคลุมอยู่ทั่วประเทศไทย
ส่วนผลิตภัณฑ์ที่เป็นชิ้นไฮไลท์ในการเปิดตัวแบรนด์ S-GEAR อาทิ ชุดเซ็ตเม้าส์และคีย์บอร์ด รุ่น MK-M411 Combo คีย์บอร์ดขนาดกระทัดรัดสีสันสดใส ไซเรนท์ทั้งเม้าส์และคีย์บอร์ด, คอนเวอร์เตอร์ 5 in 1 รุ่น CVTC002-5in1 ที่ได้รับรางวัลการออกแบบ Design Red Dot 2020 มาพร้อม HDMI 4K, PC Fast Charge และ USB A 3.0 จำนวน 3 พอร์ท, คีย์บอร์ด Multi Device รุ่น KB-H701 และ KB-H801 เชื่อมต่อผ่าน Wireless และ Bluetooth เหมาะกับแท็บเล็ตและมือถือ สามารถจับคู่กับอุปกรณ์ได้สูงสุด 3 อุปกรณ์ และ Ergonomic Mouse รุ่น MS-MV400 เม้าส์ที่ออกแบบขึ้นให้โค้งตามหลัก Ergonomic ป้องกันอาการอ่อนล้าจากการทำงานเป็นระยะเวลานาน จับถนัดมือ เหมาะกับผู้ที่ใช้เม้าส์เป็นเวลานานต่อวัน
สำหรับทิศทางยอดขายในช่วงไตรมาส 1/2565 ยังคงมีการเติบโตอย่างต่อเนื่อง แม้ว่ากำลังซื้อของประชาชนจะไม่ดีนักในช่วงที่ผ่านมา แต่อย่างไรก็ตามยังคงมีความต้องการสินค้าด้าน IT เพิ่มขึ้นอย่างต่อเนื่อง ขณะเดียวกันบริษัทยังคงมีการขยายพอร์ตสินค้าที่รวมถึงสินค้าเกี่ยวกับเกมมิ่ง รวมทั้งมีสินค้าใหม่ๆ และสินค้า House Brand โดยบริษัทยังคงมั่นใจรายได้ในปี 2565 จะเพิ่มขึ้นเป็นมากกว่า 4 หมื่นล้านบาท เติบโตได้ตามเป้าหมายที่วางไว้
ขณะเดียวกัน บริษัทยังคงมองหาการเข้าซื้อกิจการ (M&amp;A) และการร่วมลงทุนในธุรกิจด้าน IT เพื่อให้บริษัทมี Ecosystem ตั้งแต่ปลายน้ำถึงต้นน้ำ โดยอยู่ระหว่างพิจารณาในกลุ่ม Cyber securityes และบริการหลังการขายอื่นๆ เป็นต้น โดยคาดว่าจะเห็นความชัดเจนในปีนี้อย่างน้อย 1 ดีล
“วันนี้เราเดินหน้าสร้างเฮ้าส์แบรนด์ เพื่อที่จะนำสินค้าของคนไทยก้าวสู่ระดับโลก ซึ่งผลิตภัณฑ์จะออกครบในไตรมาส 3/65 จะเข้ามาช่วยกระตุ้นยอดขายของบริษัทอีกทางหนึ่ง และในปีนี้เรายังเดินหน้าหา M&amp;A และ JV เพื่อสร้าง Ecosystem ของบริษัทตั้งแต่ต้นน้ำถึงปลายน้ำ ทั้งการสร้าง จำหน่าย และบริการ จึงมั่นใจว่ารายได้จะเป็นไปตามเป้าหมายที่วางไว้”น.ส.สุธิดา กล่าว